

PROJEKTS uz 09.05.2025.

vēlamais datums izskatīšanai Attīstības komitejā 14.05.2025.

domē: 29.05.2025.

sagatavotājs: Lelde Balode

ziņotājs: Artis Brūvers

LĒMUMS

Ādažos, Ādažu novadā

2025. gada 29. maijā Nr.{{DOKREGNUMURS}}

**Par pašvaldības nozīmes koplietošanas** **meliorācijas sistēmas statusa piešķiršanu novadgrāvim Ādažu novadā**

Ādažu novada pašvaldība (turpmāk – pašvaldība) plāno izveidot un atjaunot infrastruktūru Ādažu novada Podniekos, paredzot darbības, kas vērstas uz esošo lietusūdens savākšanas sistēmu atjaunošanu, ceļa infrastruktūras atjaunošanu ar ūdensnecaurlaidīga seguma nomaiņu pret ūdenscaurlaidīgiem segumiem 1,2 km garumā, nodrošinot ūdenscaurlaidīgu segumu izveidi, veicinot pašvaldības pielāgošanos klimata pārmaiņām un to izraisīto katastrofu risku mazināšanu. Tā īstenošanai ir noslēgts līgumu ar SIA “Ceļu komforts Rīga” par būvprojekta “Krastupes ielas pārbūve Ādažos” (turpmāk – Būvprojekts) izstrādi. Būvprojekta ietvaros iecerēts uzlabot lietus ūdens savākšanas un novadīšanas sistēmu no Krastupes ielas, iekļaujot esošo novadgrāvju izmantošanu ūdens novadīšanai līdz Vējupei.

Meliorācijas grāvis ar meliorācijas kadastra numuru 8044M022, MK kods 52113:K:5 (turpmāk – novadgrāvis) atrodas Ādažu novada pašvaldības īpašumā ar kadastra Nr. 80440110021, kadastra apzīmējums 80440110107, un fiziskas personas īpašumā Krastupes ielā 11, Ādažos, kadastra Nr. 80440110022.

Meliorācijas likuma 1. panta 5.1 punktā ir noteikts, ka pašvaldības nozīmes koplietošanas meliorācijas sistēma ir koplietošanas meliorācijas sistēma, kas būtiski ietekmē ūdens režīmu pašvaldības teritorijas plānojumā noteiktajās apbūves teritorijās, lauksaimniecības un mežu teritorijās, infrastruktūras objektos (ielās, ceļos, ūdenssaimniecības objektos, pašvaldības polderos).

Saskaņā ar Meliorācijas likuma 22.2 panta pirmo daļu pašvaldība pieņem lēmumu par pašvaldības nozīmes koplietošanas meliorācijas sistēmas statusa piešķiršanu. Pirms lēmuma pieņemšanas pašvaldība saskaņo ar valsts sabiedrību ar ierobežotu atbildību "Zemkopības ministrijas nekustamie īpašumi" koplietošanas meliorācijas sistēmas atrašanās vietu, meliorācijas kadastra apzīmējumus un garumu, kā arī noskaidro un izvērtē to zemes īpašnieku vai tiesisko valdītāju viedokli, kuru zemes gabalu robežās atrodas koplietošanas meliorācijas sistēma. Pieņemto lēmumu var pārsūdzēt tiesā Administratīvā procesa likumā noteiktajā kārtībā. Lēmuma pārsūdzēšana neaptur tā darbību.

2025.gada 16.aprīlī pašvaldība nosūtīja vēstuli (reģ.Nr. ĀNP/1-12-4/25/591) nekustamā īpašuma Krastupes ielā 11, Ādažos īpašniekam (turpmāk – īpašnieks) ar lūgumu līdz 2025. gada 28. aprīlim sniegt viedokli attiecībā uz pašvaldības ieceri piešķirt viņa īpašumā esošajam novadgrāvim pašvaldības nozīmes koplietošanas meliorācijas sistēmas statusu. Atbildes vēstule netika saņemta, bet zemes gabala īpašnieks personīgi tika informēts par pašvaldības ieceri saistībā ar pašvaldības nozīmes statusa piešķiršanu koplietošanas novadgrāvim.

2025.gada 31.martā Aģentūra nosūtīja e-pastu VSIA "Zemkopības ministrijas nekustamie īpašumi" ar lūgumu saskaņot pašvaldības nozīmes koplietošanas meliorācijas sistēmas statusa piešķiršanu meliorācijas koplietošanas novadgrāvim.

2025. gada 4. aprīlī Aģentūra saņēma VSIA "Zemkopības ministrijas nekustamie īpašumi" e-pastu, ar kuru tika saskaņota pašvaldības nozīmes koplietošanas meliorācijas sistēmas statusa piešķiršana meliorācijas koplietošanas novadgrāvim.

Mainot novadgrāvja statusu, netiks apdraudētas īpašnieka īpašuma tiesības uz nekustamo īpašumu, tai skaitā netiks veiktas izmaiņas zemesgrāmatā. Novadgrāvja daļas no īpašnieka netiks atsavinātas, īpašnieks saglabās tiesības rīkoties ar nekustamo īpašumu, kā arī pienākumu ekspluatēt un uzturēt savā īpašumā esošos meliorācijas sistēmu atbilstoši attiecīgu normatīvo aktu prasībām. Ja īpašnieks veiks kopšanas darbus sev piederošajā novadgrāvja daļā, tam nebūs nepieciešama pašvaldības piekrišana, bet, ja pašvaldība plānos veikt kopšanas, projektēšanas vai būvniecības darbus, tai būs jāsaņem īpašnieka saskaņojums. Pašvaldība nebūs tiesīga veikt būvniecību, nesaskaņojot to ar īpašnieku.

Nosakot novadgrāvim pašvaldības nozīmes koplietošanas meliorācijas sistēmas statusu, saskaņā ar Meliorācijas likuma 22.1 panta otro daļu, pašvaldība var piedalīties pašvaldības nozīmes koplietošanas meliorācijas sistēmas būvju būvniecības, ekspluatācijas un uzturēšanas izmaksu segšanā atbilstoši Ministru kabineta 07.07.2015. noteikumiem Nr. 378 “Meliorācijas sistēmas būvniecības, ekspluatācijas un uzturēšanas izmaksu aprēķināšanas, sadales un norēķinu kārtība un kārtība, kādā pašvaldība piedalās pašvaldības nozīmes koplietošanas meliorācijas sistēmas būvniecībā, ekspluatācijā un uzturēšanā, kā arī minēto izmaksu segšanā.”

Saskaņā ar Meliorācijas likuma 22.2 panta trešo daļu, pašvaldība mēneša laikā pēc tam, kad pieņemts lēmums par pašvaldības nozīmes koplietošanas meliorācijas sistēmas statusa piešķiršanu, informē par to valsts sabiedrību ar ierobežotu atbildību "Zemkopības ministrijas nekustamie īpašumi".

Ņemot vērā visu iepriekš minēto un pamatojoties uz  Meliorācijas likuma 22.2 panta pirmo daļu un trešo daļu, Pašvaldību likuma 4. panta pirmās daļas 2. un 3. punktu, 10.panta 21.punktu, kā arī domes Attīstības komitejas 14.05.2025. atzinumu, Ādažu novada pašvaldības dome

**NOLEMJ:**

1. Piešķirt pašvaldības nozīmes koplietošanas meliorācijas sistēmas statusu koplietošanas meliorācijas sistēmas novadgrāvim ar kadastra numuru 8044M022, MK kods 52113:K:5.
2. Informēt mēneša laikā valsts sabiedrību ar ierobežotu atbildību "Zemkopības ministrijas nekustamie īpašumi" par pieņemto lēmumu.
3. Pašvaldības izpilddirektora vietniecei veikt lēmuma izpildes kontroli.
4. Lēmumu var pārsūdzēt Administratīvā rajona tiesā (Baldones iela 1A, Rīga) viena mēneša laikā no tā spēkā stāšanās dienas.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_

CKS, APN, IDRV \_@